**AIŠKINAMASIS RAŠTAS**

**DĖL PRITARIMO 1-AJAM IKI 15 METŲ IR 11-AJAM IKI 17 METŲ EUROPOS SUNKIOSIOS ATLETIKOS ČEMPIONATŲ PROGRAMAI**

**1. Sprendimo projekto esmė, tikslai ir uždaviniai**

Sprendimo projekto tikslas – pritarti Europos jaunių sunkiosios atletikos čempionatų pasiruošimo ir vykdymo 2013 metais Klaipėdoje programai bei Klaipėdos miesto savivaldybės administracijos ir Lietuvos sunkiosios atletikos federacijos Biudžeto lėšų naudojimo sutarčiai.

Programa nustato I-ojo iki 15 metų ir 11-ojo iki 17 metų Europos sunkiosios atletikos čempionatų (toliau - EČ) pasiruošimo ir vykdymo 2013 metais Klaipėdoje įgyvendinimo veiksmus, vykdytojus ir finansavimo priemones. EČ vykdomi rugsėjo 1-9 dienomis Klaipėdoje pagerbiant Lietuvos sunkiaatlečius, kurie Europos ir pasaulio čempionatuose iškovojo įvairių spalvų medalius.

Pagrindiniai EČ pasiruošimo ir vykdymo programos uždaviniai: sudaryti atvykusiems užsienio, bei Lietuvos rinktinės sportininkams geras sąlygas treniruotėms, varžyboms ir poilsiui; siekti, kad EČ būtų tinkamai nušviestas Lietuvos žiniasklaidoje bei užsienio spaudoje; pritraukti kuo daugiau žiūrovų į šį EČ; tinkamai paruošti Klaipėdos miesto bazes; organizuoti sportininkų ir aptarnaujančio personalo tinkamą apgyvendinimą, maitinimą ir transportavimą.

Šalies mastu EČ organizuoja Lietuvos sunkiosios atletikos federacija ir Europos sunkiosios atletikos federacija. Yra sudarytas organizacinis komitetas, kuris ir vadovaus visam procesui. Organizatorių uždavinys – ne tik be priekaištų organizuoti EČ, bet ir patraukliai pristatyti Klaipėdą.

**2. Projekto rengimo priežastys ir kuo remiantis parengtas sprendimo projektas**

Klaipėdos miesto savivaldybės taryba 2013 m. sausio 31 sprendimu Nr. T2-10 pritarė EČ organizavimui 2013 metais Klaipėdos mieste ir paprašė Lietuvos sunkiosios atletikos federacijos pateikti EČ pasiruošimo ir vykdymo programą.

**3. Kokių rezultatų laukiama**

2013 metais Klaipėdos mieste bus suorganizuotos ne tik IX pasaulio lietuvių sporto žaidynės, bet ir 1-asis iki 15 metų ir 11-asis iki 17 metų Europos sunkiosios atletikos čempionatai.

Šie čempionatai susilauks didelio miestų ir šalių dėmesio, bus plačiai nušviečiami žiniasklaidos. Čempionatuose dalyvaus virš 400 dalyvių iš 40 Europos šalių.

**4. Išlaidų sąmatos, skaičiavimai, reikalingi pagrindimai ir paaiškinimai**

Didžiąją dalį EČ Klaipėdoje rengimo išlaidų finansuoja Europos sunkiosios atletikos federacija – 257791 Lt ir Lietuvos sunkiosios atletikos federacija - 197304 Lt. Kūno kultūros ir sporto departamentas prie LRV skyrė - 160000 Lt.

**5. Lėšų poreikis sprendimo įgyvendinimui**

Klaipėdos miesto savivaldybė 2013 metų Kūno kultūros ir sporto plėtros programoje šių čempionatų organizavimui yra numačiusi 120000 Lt. Iš šių lėšų planuojama padengti marškinėlių su čempionatų atributika 11700 Lt išlaidas; teisėjų ir sekretoriato darbuotojų apgyvendinimą – 13500 Lt; mikroautobuso nuomos dalyvių transportavimui išlaidas 4140 Lt;varžybų apšilimo diskų įsigijimo išlaidas - 90660 Lt.

**6. Galimos teigiamos ir neigiamos sprendimo priėmimo pasekmės**

Teigiamos pasekmės – 2013 metais suorganizuoti 1-asis iki 15 metų ir 11-asis iki 17 metų Europos sunkiosios atletikos čempionatai. Šie čempionatai duos didelį indėlį jaunimo užimtumui ir šios sporto šakos populiarinimui.

Neigiamų sprendimo priėmimo pasekmių nenumatoma.

Sporto ir kūno kultūros skyriaus vedėjas Mantas Bagočius